AQSh birinchi xonimining kutilmagan tashrifi, Rossiya nefti borasida EIga qarshi chiqqan Vengriya va G7 sammitiga taklif qilingan Zelenskiy

Rossiya qo'shinlarining Ukraina hududlariga bostirib kirishi ortidan boshlangan urush 24 fevraldan buyon davom etmoqda. Quyida 8 may kuni sodir bo'lgan mojaroga aloqador asosiy yangiliklarni taqdim etamiz.
AQShning birinchi xonimi Ukrainaga tashrif buyurdi
AQSh birinchi xonimi Jill Bayden kutilmaganda Ukrainaga tashrif buyurdi va Ukraina birinchi xonimi Elena Zelenskaya bilan uchrashdi. Shuningdek, Ujgorod shahridagi harbiy harakatlar tufayli uyini tashlab ketgan ukrainaliklarni vaqtinchalik qabul qilish markaziga aylangan maktabga tashrif buyurdi. Ayni damda boshpanada 163 kishi bo'lib, ulardan 47 nafari bolalardir.
“Men onalar kunida kelmoqchi edim. O'ylaymanki, Ukraina xalqiga bu urush to'xtashi kerakligini, bu shafqatsiz urush ekanligini va AQSh fuqarolari Ukraina xalqini qo'llab-quvvatlashini ko'rsatish muhim”, — deydi Jill Bayden.
Vengriya EIning doimiy vakillari yig'ilishida Rossiya neftiga nisbatan embargoni rad etdi
Evropa Ittifoqi doimiy vakillarning 8 may kuni bo'lib o'tgan yig'ilishida yana Vengriya tufayli Rossiyaga qarshi yangi sanktsiyalar bo'yicha kelisha olmadi. Mamlakat Evropa Ittifoqining Rossiya neftini yetkazib berishni taqiqlash qarorini rad etishda davom etmoqda. Bu haqda “Bloomberg” anonim manbalarga tayanib xabar berdi.
Agentlik ma'lumotlariga ko'ra, muhokama chog'ida Ittifoq a'zolari Vengriya vakillarini yangi sanktsiyalar shartlariga rozi bo'lishga ko'ndira olmagan. Cheklovlarni muhokama qilish yaqin kunlarda davom etadi.
Vladimir Zelenskiy G7 sammitiga taklif qilindi
Bu haqda prezident devoni xabar berdi. “Aytishimiz mumkinki, yig'ilish yakunlari bo'yicha juda kuchli umumiy bayonot qabul qilinadi, unda nafaqat Ukrainaning o'zini himoya qilish huquqini qo'llab-quvvatlovchi umumiy iboralar, balki o'ta aniq harakatlar e'lon qilinadi”, deyiladi xabarda.
Prezident devonining rahbari Andrey Yermakning aytishicha, u bayonotning tafsilotlarini hozircha oshkor qila olmaydi. “Lekin shuni ta'kidlamoqchimanki, butun tsivilizatsiya dunyosi mustaqilligimizni, hududiy yaxlitligimizni, iqtisodiy va energetik xavfsizligimizni qo'llab-quvvatlamoqda. Ukraina tezda tiklanadi. Bu dahshatli, adolatsiz va qonli urushni boshlagan mamlakat uchun esa oqibatlari juda va juda achinarli bo'ladi”, — deydi u.
EI davlatlarga bir-birlari bilan gaz bo'lishish majburiyatini yuklash rejalarini tayyorlamoqda
Ispaniyaning “El Pais” gazetasining yozishicha, agar Rossiya gaz yetkazib berishni to'xtatsa, EI rahbariyati Evropa Ittifoqiga a'zo bo'lgan davlatlarni bir-biri bilan gaz bo'lishish majburiyatini olishni rejalashtirmoqda.
Nashrning yozishicha, bu Evrokomissiya 18 may kuni taqdim etadigan yetkazib berish to'xtatilgan taqdirda amalga oshiriladigan harakat rejasining bandlaridan biridir. Taxminlarga ko'ra, yetarli energiya zaxiralari va ta'minotning muqobil manbalariga ega bo'lgan davlatlar gazni baham ko'radi.
Putin ukrainaliklarga “tinch va adolatli kelajak” tiladi
Rossiya prezidenti Vladimir Putin ukrainaliklarni Ulug' Vatan urushidagi G'alabaning “umumiy buyuk bayrami” bilan tabriklab, ularga “tinch va adolatli kelajak” tiladi. Ukraina fuqarolari, jumladan, urush faxriylari nomiga yo'llangan tabriklar Kreml saytida e'lon qilindi.
Putin o'z murojaatida natsistlarning “mafkuraviy merosxo'rlari qayta tiklanishga yo'l qo'ymaslik”ni “muqaddas burch” deb ta'kidlagan. Uning so'zlariga ko'ra, endi “natsizm yana boshini ko'tarib, o'zining vahshiy, g'ayriinsoniy tartibini joriy etishga urinmoqda”.
“Ulug' Vatan urushida qatnashgan ukrainalik faxriylarga chin dildan ma'naviy bardosh, mustahkam sog'lik va uzoq umr, Ukrainaning barcha aholisiga esa tinch va adolatli kelajak tilayman”, deyiladi murojaatda.
Buyuk Britaniya Ukrainaga 1,3 milliard funt sterling miqdorida harbiy yordam beradi
Britaniya Ukrainaga 1,3 milliard funt sterling miqdorida harbiy yordam beradi. Unga mamlakat bosh vaziri Boris Jonson tomonidan ilgari e'lon qilingan 300 million funt sterlinglik qurollar kiradi.
Britaniya hukumatining ta'kidlashicha, harbiy mojaroga sarflangan mablag' mamlakat uchun Iroq va Afg'onistondagi kampaniyalarda sarflangan mablag' bilan taqqoslaganda eng yuqori ko'rsatkichdir.